Nommer asseblief? Dis nommer 4, Japie mê!
BRANDPUNT | Conrad Brand kyk na die veeboer en sy vindingryke plan om diefstal te bekamp.
Ek het die berig ''n Boer maak 'n plan' die ander dag vreeslik geniet en sommer lekker gelag vir ons nasie se vindingrykheid.
Volgens die oorspronklike berig deur IOL Scitech op 11 Julie het Erard Louw, 'n boer buite Durbanville genoeg gehad nadat daar 27 skaap en 13 lammers tien dae tevore van sy 750 hektaar plaas gesteel is. Hy het besluit om self 'n plan te maak, want dit het hom niks gebaat om die polisie te skakel nie, dié was te vêr gestasioneer te Malmesbury en hy het uit ondervinding geleer dat die voertuie of uit brandstof sou wees of sonder bande (ook gesteel) of dat daar nie 'n drywer beskikbaar sou wees nie.
Mnr Louw het toe vier skape in verkillende troppe elk met 'n selfoon toegerus. Die selfoon aktiveer snags sodra die skaap aan die hardloop raak en maak 'n outomatiese oproep na die boer wat sê 'Skaap nommer 1 of 2' ens. Volgens Mnr Louw weet hy dan ten minste waar om te begin soek, maar hy weet ook as die selfoon lui dat dit nie goeie nuus is nie en dat hy sal moet spring om die dief op heterdaad te betrap. Volgens hom het hy al by wyse van dié oproepe, 'n veedief vasgetrek, maar dis nie maklik nie.
Veediefstal is 'n groot probleem in die Weskaap en het al verskeie boere geforseer om die industrie te verlaat. Diefstal piek gedurende die lang donker wintersnagte wanneer nat weer maklik die spore wegvee.
Hierdie foon idee laat my wonder wat Oom Jan Spies sou maak van dié skaap (soos hy sou sê) en ek wonder of hy dié nuwe tegnologie sou aangryp. Miskien ja, maar ek kan net dink aan al die lekker stories wat sou volg van daai onnosele skaap met sy selfoon. Ek kan Oom Jan sien staar en kopskud na die gedoente in sy hand, daar in sy kombuis met 'n 'ruik-en-lekker enetjie' in die kan… wag, waar's ek nou?
Kom ons hoop dat dié 'kontrapsie' die uitweg is vir ons veeboere, voor dit te laat is. Daar is mos darem niks so lekker soos 'n ou skaaptjoppie nie, veral nie van 'n geleerde skaap wat kan bel nie.